Nënpresidenti Pence mbron ndalimin e udhëtimit 
Gjykata e apelit nuk pranon kërkesën e Departamentit të Drejtësisë që të rivendoset urdhri ekzekutiv për ndalimin e hyrjes së qytetarëve nga shtatë vende
Nënpresidenti Mike Pence mbrojti kritikat e Presidentit Donald Trump ndaj një gjykatësi federal që bllokoi urdhrin ekzekutiv që ndalonte udhëtimin në Shtetet e Bashkuara të qytetarëve nga shtatë vende me shumicë myslimane. Në një intervistë në emisionin NBC, zoti Pence tha se Presidenti Trump u shpreh npë një mënyrë “të veçantë” që amerikanët e pëlqejnë dhe e kuptojnë se ç’është në mendjen e tij. . Pasi gjykatësi federal bllokoi përkëhësisht urdhrin ekzekutiv të zotit Trump, presidenti paralajmëroi se vendimi do të bënte të mundur hyrjen e “shumë personave të këqij dhe të rrezikshëm në vendin tonë”. Ai e quajti qesharak vendimin e gjykatësit James Robart, një jurist 69-vjeçar në shtetin veriperëndimor të Uashingtonit i njohur për pikëpamjet e tij konservatore ligjore, i emëruar nga ish-presidenti George W. Bush. Por një gjykatë e apelit e Shteteve të Bashkuara ka hedhur poshtë kërkesën e administratës së presidentit Trump që të rivendoset menjëherë në fuqi urdhri ekzekutiv i cili ndalonte hyrjen në Shtetet e Bashkuara të vizitorëve nga shtatë vende me shumicë myslimane. Gjykata e Qarkut të 9-të e Apelit në San Francisko i kërkoi administratës dhe shtetit të Uashingtonit të dielën në mëngjes të paraqesin më shumë argumente deri të hënën pasdite. Departamenti amerikan i Drejtësisë e bëri apelin vonë të shtunën në përgjigje të vendimit të një gjykatësi federal i cili bllokoi urdhrin ekzekutiv. Apeli i Departamentit të Drejtësisë tha se urdhri i gjyqtarit “gjykon vlerësimet e presidentit për sigurinë kombëtare” dhe dëmton publikun sepse “pengon zbatimin” e urdhrit ekzekutiv. Në përgjigje të vendimit të së premtes, Agjencia federale amerikane për Mbrojtjen e Kufirit vendosi të lejojë udhëtarët me viza të vlefshme që të hyjnë në vend. Departamenti amerikan i Shtetit më pas konfirmoi rregullin e fundit në lidhje me vizat dhe premtoi se do të japë informacion të mëtejshëm sa më shpejt të jetë e mundur. Nga mesi i mëngjesit të djeshëm, disa kompani ajrore të mëdha, duke përfshirë Air France, British Airways dhe Emirates filluan të lejojnë pasagjerët nga shtatë vendet e ndaluara me urdhër ekzekutiv që t’i hipin avionëve të destinuar për në Shtetet e Bashkuara. Për shkak të pasigurisë rreth mundësisë se mund të shfuqizohet vendimi për bllokimin e urdhrit ekzekutiv ditët e ardhshme, ata që mundin të udhëtojnë menjëherë shpejtuan për të siguruar vendin në fluturimet e ardhshme. Urdhri ekzekutiv i presidentit Trump ka shkaktuar kaos brenda agjencive qeveritare dhe gjykatat, dhe ka shkaktuar protesta në qytete të shumta amerikane por edhe jashtë vendit.